<classify> Baraza la Kilimo ACT limeshauri wakulima wasajiliwe watambuliwe ili wahudumiwe kwa ufanisi na serikali pamoja na sekta binafsi kukuza uchumi.Mkurugenzi wa Sera, Mipango na Utetezi, Timothy Mmbaga amesema hayo Dar es Salaam wakati akieleza shughuli zinazofanywa na baraza hilo zenye lengo la kuinuia sekta ya kilimo.Kuhusu kusajili wakulima amesema ni moja ya mkakati ambao utawezesha kukua kwa sekta ya kilimo huku ikichangia pia kukua kwa uchumi nchini na hatimaye taifa kufikia katika uchumi wa kati wa viwanda.Ipo haja ya kufikia katika kilimo kuwa cha biashara kwa kila mmoja, wakulima wengi Tanzania hawatambuliki, ambapo kwa upande mwingine wanaweza wasifikiwe na huduma mbalimbali kama pembejeo, ruzuku na vinginevyo, amesema Mmbaga.Amesema katika kuhakikisha kilimo kinakuwa cha biashara ni muhimu kusajiliwa ili waweze kujulikana wanazalisha nini na kwa kiwango gani.Mmbaga amesema kwa mujibu wa data za Benki ya Dunia, ukuaji wa kilimo umefikia asilimia 2.1 kutoka asilimia sita katika mwaka 2006 hadi kufikia 2017, jambo ambalo wananchi hawaelewi dhana ya kukua kwa uchumi.Alisema iwapo kilimo kitakuwa ndipo uchumi wa kila mtanzania utaweza kuonekana kwamba unakua kwa kuwa eneo hilo ni lenye idadi kubwa ya Watanzania na pindi wakinufaika wataweza kufikia katika uchumi wa kati ambao ni wa viwanda.Mbaga amesema jambo lingine linaloweza kukuza sekta ya kilimo nchini ni pamoja na kuwekwa kwa mazingira mazuri ya kuvutia kwa wakulima kuanzia katika kodi, sera za biashara na hata kanuni na taratibu mbalimbali.Kadhalika, amesema ipo haja ya bajeti ya serikali katika kilimo kuongezeka zaidi kwani asilimia 60 ya ardhi nzuri, ifaayo kwa kilimo iko Afrika.Amesema ipo haja kuwepo kwa uwekezaji wa umma katika kilimo cha umwagiliaji, yawepo mabwawa makubwa yatakayoweza kuvuna hata maji ya mvua na maji hayo kutumika hata katika kipindi cha kiangazi, huku shughuli za kilimo zikiendelea.Sekta binafsi itafurahia kuwekeza, kila mkulima, mvuvi mfugaji atambulike aweze kuhudumiwa na serikali na hata sekta binafsi.  <topic>: kitaifa 